Ինչպես հայտնի է, պաշտոնական Երևանը շաբաթ օրն առաջարկել է ՀԱՊԿ անդամ երկրներին՝ սկսել կազմակերպության գլխավոր քարտուղարի փոխարինման գործընթաց. պատճառը՝ Յուրի Խաչատուրովի նկատմամբ Հայաստանում սկսված քրեական հետապնդումն է։ 2008 թ․ մարտի 1-ի արյունալի հետընտրական իրադարձությունների ժամանակ Հայաստանի պաշտպանության փոխնախարարի աթոռը զբաղեցրած Խաչատուրովին Հատուկ քննչական ծառայությունը մեղադրում է սահմանադրական կարգը տապալելու մեջ: Նրան կալանավորելու միջնորդություն էր ներկայացվել, սակայն դատարանը որոշեց 5 միլիոն դրամ գրավի դիմաց ազատ արձակել ՀԱՊԿ գլխավոր քարտուղարին։